C 15/268
RO
Jurnalul Oficial al Uniunii Europene
12.1.2022
Miercuri, 19 mai 2021 ANEXĂ LA REZOLUȚIA LEGISLATIVĂ
Declarațiile Comisiei
În contextul considerentului 23 și al anexei I, articolul 1, acțiuni speciale (e), precum și al articolului 7 alineatul (5) din regulamentul sus-menționat, astfel cum au convenit colegiuitorii la 14 decembrie 2020, Comisia Europeană își confirmă intenția de a lansa cereri de propuneri pentru solicitarea de granturi de funcționare multianuale la care ar putea răspunde Orchestra de tineret a Uniunii Europene și alte entități și care ar oferi stabilitatea necesară pentru buna funcționare a acestor entități.
Aceste cereri vor fi condiționate de adoptarea unor programe de lucru, care vor stabili condiții precise, cum ar fi calendarul cererilor de propuneri sau durata acordurilor de grant prevăzute.
Comisia își confirmă, de asemenea, intenția de a lansa prima dintre aceste cereri de propuneri în programul anual de lucru pentru 2021.
Această intenție este condiționată de adoptarea regulamentului menționat anterior și a acordului final privind bugetul Uniunii pentru 2021.
Comisia regretă decizia colegiuitorilor de a menține logo-ul MEDIA.
Această decizie este în contradicție cu abordarea orizontală de a nu avea logo-uri specifice programelor în cadrul viitorului buget pe termen lung.
Intenția Comisiei este de a se asigura că europenii se pot raporta la Uniune în ansamblul său datorită utilizării emblemei europene unice pentru diferitele sale programe.
Această emblemă este comună tuturor instituțiilor UE și va constitui o parte importantă a cerințelor de comunicare și vizibilitate simple, coerente și obligatorii aplicabile programelor.
Pentru a ajunge la un acord general cu privire la program, Comisia poate accepta să mențină logo-ul MEDIA cu condiția ca acesta să se limiteze la programul MEDIA în perioada de programare în cauză.
Comisia are în continuare convingerea că vizibilitatea și comunicarea acțiunilor UE în direcția unui public larg sunt mai eficace fără logo-uri specifice programelor.
Comisia rămâne la dispoziția colegiuitorilor pentru a demonstra acest lucru înainte de negocierile privind perioada de programare ulterioară.